CC 20220801
Jайрадылбай иштеер амадулу - altaicholmon\nJайрадылбай иштеер амадулу\nКан-Оозы аймакта јаан ла озочыл јуртээлемдик ӧмӧликтердиҥ бирӱзи — «Јабаган» СПК. Анда уй кабыраачылардыҥ бригадири болуп мундус сӧӧктӱ Александр Тайтаков иштейт.\nОл бу ишке 1989 јылда келген. «Јабаган» СПК уйларын бӱгӱн тӧрт башка турлуда тудат. Ӱчӱзинде јӱс уйдаҥ болзо, тӧртинчи турлуда јӱс бежен уй. Александр Бербешевич шак ла ол турлуда иштейт. Оныҥ айтканыла болзо, азыралды бойлоры да, СПК да белетейт. Быјыл ӧлӧҥ эмеш ас белетелген. Саранча деген неме табылганы коомой салтарын јетирет. Техника јеткил, бойындыйы да, СПК-дыйы да бар.\n— Кышка азыралды аргабыс јеткенче ле белетегенис. Мал-ашты чеденде азыраарын баштап ийдис. Комбикорм алып, кышты чыгарыс деп иженедим. СПК да болужар – деп, Александр айткан.\nУй кабыраачылардыҥ бригадириниҥ айтканыла, јеҥил эмес иш учун алып турган ишјалыныҥ кеми ас эмес. Турлу јурттаҥ он километр ыраакта турат. Кыш ӧйинде кӱртеп салганда, ары јаҥыс тракторлу једерге келижет. Керектӱ кажаан-чеден бастыразы бар. Ээлем 100 уйдаҥ 80-82 бозудаҥ алат. Темдектелген планды бӱдӱрип турганы учун «Јабаган» СПК-ныҥ уй кабыраачыларыныҥ бригадири Александр Тайтаков Алтай Республиканыҥ јурт ээлем аайынча министерствозыныҥ Кӱндӱлӱ грамотазыла, сый-акчала кайралдаткан.\n«Јабаган» СПК-да аҥ да, кой до, јылкы да бар. Ӧскӱрип турган койлоры укту болгонын темдектеер керек.\nАлександр Бербешевичтиҥ балдары калада јадып иштеп турган эмтир. Бӱгӱн кӧп тоолу СПК-лар јайрадылып турарда, «Јабаган» СПК-ныҥ ишчилери, бастыра ла јербойыныҥ улузы, тӧрӧл ээлемин јайратпай, иштеер амадулу.\nАдакыда Александр: «Аймакта эки ле СПК арткан, бойыстыйын јайрадарга бербей, иштеерис» – деп айткан.